A BIZOTTSÁG HATÁROZATA
(2009. november 12.)
a magas amitráz szermaradék-hatérértékek miatt a Törökországból származó vagy ott feladott körte behozatalára vonatkozó hatósági ellenőrzésekre irányadó különleges feltételeket elrendelő sürgősségi intézkedésekről
(az értesítés a C(2009) 8977. számú dokumentummal történt)
(EGT-vonatkozású szöveg)
(2009/835/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerjog általános elveiről és követelményeiről, az Európai Élelmiszer-biztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának ii. alpontjára,
mivel:
(1)
A növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendelet (2) többek között megengedett szermaradék-határértékekeket állapít meg az amitrázra és metabolitjaira.
(2)
Az élelmiszerekre és takarmányokra vonatkozó sürgősségi riasztórendszeren (RASSF) keresztül több alkalommal is érkeztek olyan bejelentések 2007-ben, 2008-ban és 2009-ben, amelyek szerint a Törökországból származó körtében az amitrázszint túllépte az említett peszticidre megállapított akut referenciadózist (ARfD). A német hatóságoktól 2009. október 21-én érkezett legutóbbi információk szerint a legújabb vizsgálatok kimutatták, hogy az amitrázszint jóval túllépi az akut referenciadózist.
(3)
Tekintettel arra, hogy az európai fogyasztók nagyfokú kockázatnak lehetnek kitéve, a tagállamoknak a Törökországból származó körteszállítmányok legalább 10 %-a esetében ellenőrizniük kell az amitráz jelenlétét a behozatalkor. A már forgalomban lévő szállítmányokat szintén hatósági ellenőrzések alá kell vonni.
(4)
A tagállamoknak valamennyi vizsgálati eredményről tájékoztatniuk kell a Bizottságot. A kedvezőtlen eredményeket a RASFF-on keresztül kell jelenteni.
(5)
A 882/2004/EK európai parlamenti és tanácsi rendeletnek bizonyos nem állati eredetű takarmányok és élelmiszerek behozatalára vonatkozó fokozott hatósági ellenőrzések tekintetében történő végrehajtásáról, valamint a 2006/504/EK határozat módosításáról szóló, 2009. július 24-i 669/2009/EK bizottsági rendelet (3) előírja a tagállamok számára a Törökországból származó körte behozatalára vonatkozóan az amitráz jelenlétének fokozott ellenőrzését a szóban forgó áru összes szállítmányának 10 %-án. Mivel a szóban forgó ellenőrző intézkedéseket 2010. január 25-től kell alkalmazni, helyénvaló oly módon megállapítani az e határozatban előírt intézkedések időtartamát, hogy elkerülhetők legyenek az átfedések a 669/2009/EK rendeletben meghatározott ellenőrző intézkedésekkel.
(6)
A 178/2002/EK rendelet 53. cikke lehetővé teszi megfelelő közösségi szükségintézkedések elrendelését egy harmadik országból behozott élelmiszerre vagy takarmányra vonatkozóan, az emberek és állatok egészsége, illetve a környezet védelme érdekében, amennyiben az egyes tagállamok által hozott intézkedésekkel ezt a kockázatot nem lehet eredményesen csökkenteni.
(7)
A sürgősségre való tekintettel helyénvaló elfogadni e szükségintézkedéseket a 178/2002/EK rendelet 53. cikkének (1) bekezdésében meghatározott eljárásnak megfelelően.
(8)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok okmány-, azonossági és fizikai ellenőrzéseket végeznek - beleértve a laboratóriumi vizsgálatokat is - a 0808 20 10 és 0808 20 50 KN-kód alá tartozó, Törökországból származó vagy ott feladott friss körte szállítmányainak legalább 10 %-a esetében. A laboratóriumi vizsgálat eredményeinek rendelkezésre állásáig a szállítmányokat vissza kell tartani.
(2) A tagállamoknak meg kell hozniuk a szükséges intézkedéseket annak biztosítására, hogy az (1) bekezdésben említett, már forgalomban lévő termékeket szintén megfelelő szintű ellenőrzés alá vonják.
(3) Az (1) és (2) bekezdésben említett ellenőrzések célja különösen annak biztosítása, hogy az amitrázszint ne lépje túl a 396/2005/EK rendeletben meghatározott közösségi megengedett szermaradék-határértékekeket.
(4) A tagállamok az élelmiszerekre és takarmányokra vonatkozó sürgősségi riasztórendszeren keresztül jelentik az (1) és (2) bekezdésben említett laboratóriumi vizsgálatok valamennyi kedvezőtlen eredményét.
(5) A tagállamok kéthetente jelentést tesznek a Bizottságnak valamennyi eredményről. A Bizottság által meghatározandó formátumú jelentés a következő információkat tartalmazza:
a)
az egyes szállítmányok részletes adatai, beleértve a szállítmány nettó súlyában megadott méretét;
b)
a vizsgálathoz szükséges mintavételbe bevont szállítmányok száma;
c)
az okmány-, azonossági és fizikai ellenőrzések eredményei, beleértve a laboratóriumi vizsgálatokat is.
(6) Amennyiben az (1) és (2) bekezdésben említett ellenőrzések a megfelelés hiányát állapítják meg, a 882/2004/EK európai parlamenti és tanácsi rendelet (4) 19., 20. és 21. cikke szerint intézkedéseket kell elrendelni.
(7) A tagállamok biztosítják, hogy az (1) bekezdés végrehajtásából eredő költségeket a behozatalért felelős gazdasági szereplő viselje.
2. cikk
E határozat az 1. cikk (5) bekezdésében említett eredmények alapján felülvizsgálható.
3. cikk
E határozat címzettjei a tagállamok; a határozatot 2010. január 24-ig kell alkalmazni.
Kelt Brüsszelben, 2009. november 12-án.